Nicolae Ciucă a făcut mai multe declarații în ziua de vineri, într-o vizită la Primăria Beclean. În primul rând, șeful PNL a susținut că dezvoltarea este posibilă în România deoarece există "stabilitate politică".
Nicolae Ciucă: Demarăm toate aceste obiective atât de mult aşteptate de cetăţenii României
De asemenea, liberalul a lansat noi promisiuni. El spune că au fost demarate mai multe obiective "mult aşteptate de cetăţenii României", cu fonduri locale, guvernamentale şi europene. Acestea, susține el, vor facilita traficul și vor ajuta la dezvoltare.
"Ceea ce este important să subliniem este că s-a găsit această soluţie ca, folosind fonduri locale, guvernamentale şi europene, să putem să demarăm toate aceste obiective atât de mult aşteptate de cetăţenii României, care vor facilita traficul dar, mai presus de toate, vor ajuta la dezvoltare", a spus preşedintele PNL.
Nicolae Ciucă a susținut apoi că "dezvoltarea este posibilă pentru că există stabilitate politică".
El cere și o "coerenţă" a angajamentului şi asumării responsabilităţii pe "întreaga linie", la nivel guvernamental, cât și între instituţii şi ministere.
"Fiind aici împreună cu premierul, cu reprezentanţii celor două partide din coaliţie, doresc să subliniez că este nevoie de această coerenţă a angajamentului şi asumării responsabilităţii pe întreaga linie, de la nivel local la nivel guvernamental, în interiorul Guvernului, între instituţii şi ministere, la nivelul Parlamentului", a mai spus Ciucă.
Șeful PNL spune că nu există altă cale
Șeful PNL a spus și că "doar în felul acesta pot să asigure coerenţa îndeplinirii obiectivelor din programul de guvernare".
"Cred că suntem cu toţii conştienţi că dezbinarea şi haosul sunt duşmanii României, duşmanii noştri, ai tuturor, pentru că în loc să putem să punem laolaltă toate eforturile şi toată forţa să ne dezvoltăm, să avem o dinamică a dezvoltării, haosul are efecte în tot ceea ce înseamnă derularea proiectelor şi absorbţia fondurilor.
Am spus-o şi o subliniez în continuare, prin tot ceea ce înseamnă responsabilitatea la nivelul liderilor politici, trebuie să dea deoparte tot ceea ce ţine de orgoliul personal, al partidelor, pentru a putea să îşi dedice întreaga activitate aşteptării cetăţenilor", a conchis Ciucă.
Luni se va decide în coaliţie cine deschide lista PSD-PNL la europarlamentare
El a spus și că luni se va decide în coaliţie cine deschide lista la europarlamentare, după demisia Ramonei Chiriac.
"Am fost surprinşi şi noi de această decizie, în momentul de faţă, după ce a avut loc BPN-ul la PNL, CPN-ul la PSD, nu cred că mai este timp pentru surprize şi ne vom baza pe resursa umană a partidului şi pe cei care au fost deja nominalizaţi şi aprobaţi în birourile de conducere ale partidului", a afirmat Nicolae Ciucă.
Rareş Bogdan a spus că retragerea de pe lista de candidaţi la alegerile europarlamentare a Ramonei Chiriac este "o lecţie" pentru fiecare partid şi a afirmat că nu mai susţine un independent în fruntea acestei liste.